《望夜观月》
清代·苏如兰

人言三五月常圆，谁处深闺独稳眠？错认晓妆光对镜，那堪夜坐冷侵毡！

多情本是晶莹极，静境真疑绰约偏；宫里妲娥未相识，更阑仍自倚窗前。

双亲盼望早成名，催上鳌峰恨去程；谬列雁行渐尔妹，渐舒骥足是吾兄。

风尘自昔多甘苦，云树于兹倍秀荣；只恐归来难聚首，病中强起送文旌。

作者简介：苏如兰，别号梦香，福建德化人。苏履吉妹，20岁英年早逝，有《纫蕙山房诗草》。